**Brigantine, brigantine...**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rupe-n două brigantina

Timpul pojghița ce-și prinse

De-a îmbrățișa Lumina

Cu-avântările aprinse.

Și pe colți de val se-nalță,

Și prin cântec de sirene

Înspre viață lăsând ceață

Forfotiri cotidiene.

Părăsind tihna ce zace

Baltă-n lăsături de humă

Ea aleargă după pace

Parcă ea n-a fost în urmă.

Trecând zbuciume în spume,

Noaptea grea și îndelungă,

Iar se duce de la lume

Ca în lume să ajungă.

„Pentru ce s-alergi buiacă

Când rotund este pământul

Numai vremea ca să-ți treacă,

Singură să-ți știi doar cântul?

Apele sunt toate ape,

Cerul cer e pestotlocul

Că-i departe, că-i aproape

Irosești degeaba focul...”

„De ești pus la legătură

Ce mai poate să te mire

Numai cerul tău din gură

Vrea o nouă ghiftuire.

Noaptea când de zori e ruptă

Alte-s boabele de rouă,

Apa - da, dar altă luptă,

Zarea - da, dar zare nouă.

Dorul trece peste margini,

Peste zări visele cată,

Înălțate-s trei catarge

Ca trei rugăciuni deodată.

Velele cu vânt sunt pline

Și avântu-i libertate

De-asta zboară brigantine

Chiar de nu-s înaripate!”

Victor Bragagiu